b'\n_START_ARTICLE_\nVaruh \xc4\x8dlovekovih pravic\n_START_PARAGRAPH_\nVaruh \xc4\x8dlovekovih pravic ali ombudsman je predstavnik ljudstva in institucija, ki varuje \xc4\x8dlovekove pravice. Beseda ombudsman (umbu\xc3\xb0smann) je \xc5\xa1vedskega izvora in pomeni \xc2\xbbpredstavnik\xc2\xab. _NEWLINE_Do leta 2001 se je institucija ombudsmana na dr\xc5\xbeavni ravni raz\xc5\xa1irila v pribli\xc5\xbeno 110 dr\xc5\xbeav po svetu. Poleg dr\xc5\xbeavnih obstajajo tudi regionalni, mestni, provincialni ombudsmani, nekatere dr\xc5\xbeave pa imajo ombudsmana na nacionalni, regionalni in subnacionalni ravni.\n_START_SECTION_\nZgodovina institucije\n_START_PARAGRAPH_\nInstitucije ombudsmana je bila prvi\xc4\x8d ustanovljena leta 1809 na \xc5\xa0vedskem, ko je bil tam ustanovljen \xc2\xbbpredstavnik za pravi\xc4\x8dnost\xc2\xab. V druge dr\xc5\xbeave se je institucija za\xc4\x8dela \xc5\xa1iriti \xc5\xa1ele v 20. stoletju, ko so jo prve ustanovile tudi druge skandinavske dr\xc5\xbeave. Finska je institucijo varuha \xc4\x8dlovekovih pravic ustanovila leta 1919, Danska leta 1955 in Norve\xc5\xa1ka leta 1962. Najve\xc4\x8djo popularnost je institucija ombudsmana do\xc5\xbeivela v 60. letih 20. stoletja, ko so jo mno\xc5\xbei\xc4\x8dno ustanavljale dr\xc5\xbeave Commonwealtha in druge, ve\xc4\x8dinoma evropske dr\xc5\xbeave. Do sredine leta 1983 je bila institucija ombudsmana na nacionalni ravni ustanovljena v 21 dr\xc5\xbeavah, \xc5\xa1est pa jih je delovalo na provincionalni/dr\xc5\xbeavni oziroma regionalni ravni._NEWLINE_Kot nadgradnjo nacionalne institucije ombudsmana je Evropska unija po na\xc4\x8delih maastrichtske pogodbe ustanovila institucijo Evropskega ombudsmana. Prvi evropski varuh \xc4\x8dlovekovih pravic je bil na polo\xc5\xbeaj imenovan leta 1995, od 1. aprila 2003 pa ta polo\xc5\xbeaj zaseda Nikiforos Diamandouros, ki je bil pred tem varuh \xc4\x8dlovekovih pravic v Gr\xc4\x8diji.\n_START_SECTION_\nDelo\n_START_PARAGRAPH_\nNaloga varuha \xc4\x8dlovekovih pravic je preiskovanje nezakonitega ali nepravilnega dela dr\xc5\xbeavnih organov, postopek preiskave pa se za\xc4\x8dne na podlagi pobude. S soglasjem prizadetega lahko za\xc4\x8dne postopek tudi na lastno pobudo. Po poizvedbah in preiskavi izdela poro\xc4\x8dila o svojih ugotovitvah. Z njimi obve\xc5\xa1\xc4\x8da javnost in dr\xc5\xbeavni zbor. K sodelovanju v preiskavah vabi tudi funkcionarje in uslu\xc5\xbebence dr\xc5\xbeavnih organov, za dodatna pojasnila pa lahko povabi kogarkoli za pri\xc4\x8do ali izvedenca. Kot institucija ima varuh \xc4\x8dlovekovih pravic dostop do podatkov in dokumentov, ki so v pristojnosti dr\xc5\xbeavnih organov. Sodeluje s sorodnimi ustanovami in njihovimi zdru\xc5\xbeenji v drugih dr\xc5\xbeavah ter z ustreznimi mednarodnimi organizacijami._NEWLINE_Varuh poleg tega obravnava \xc5\xa1ir\xc5\xa1a vpra\xc5\xa1anja, pomembna za varstvo \xc4\x8dlovekovih pravic in temeljnih svobo\xc5\xa1\xc4\x8din ter za pravno varnost dr\xc5\xbeavljanov. Poleg preiskovalnega dela je naloga varuha, da dr\xc5\xbeavnim organom posreduje predloge, mnenja, kritike in priporo\xc4\x8dila ter, da izpostavi svoje stali\xc5\xa1\xc4\x8de na razli\xc4\x8dnih podro\xc4\x8djih z vidika varstva \xc4\x8dlovekovih pravic. Dr\xc5\xbeavnemu zboru ali vladi daje varuh \xc4\x8dlovekovih pravic tudi pobude za spremembe zakonov in drugih aktov ter pripravlja pobude za izbolj\xc5\xa1anje poslovanja in ravnanja s strankami. _NEWLINE_Ena od nalog ombudsmana je tudi, da s soglasjem prizadetega vlo\xc5\xbei ustavno prito\xc5\xbebo ali zahteva presojo ustavnosti in zakonitosti v zvezi z dejanji dr\xc5\xbeavnih organov ali institucij. _NEWLINE_Poleg tega opravlja varuh \xc4\x8dlovekovih pravic tudi preglede zaporov in drugih prostorov, v katerih so osebe, ki jim je odvzeta prostost, ter drugih zavodov z omejeno svobodo gibanja. S tem zagotavlja varovanje \xc4\x8dlovekovih pravic tudi v teh institucijah.\n_START_SECTION_\nDelo Sveta za varstvo \xc4\x8dlovekovih pravic in temeljnih svobo\xc5\xa1\xc4\x8din\n_START_PARAGRAPH_\nTa Svet je bil ustanovljen leta 1988 in je vseskozi deloval kot pluralno sestavljeno kolektivno telo. Njegovi \xc4\x8dlani so bili ugledni posamezniki slovenske javnosti, ki so na podro\xc4\x8dju varstva \xc4\x8dlovekovih pravic delovali nepoklicno. V obdobju, od leta 1988 do leta 1990, je deloval v okviru takratne Socialisti\xc4\x8dne zveze delovnega ljudstva, mandatar za sestavo Sveta pa je bil prof. dr. Ljubo Bavcon. Delovanje Sveta v tem obdobju je bilo omejeno na splo\xc5\xa1no raven, saj se je Svet omejil le na opozarjanje na kr\xc5\xa1enje \xc4\x8dlovekovih pravic v Sloveniji in Jugoslaviji preko javnih izjav. _NEWLINE_Leta 1990 je republi\xc5\xa1ka skup\xc5\xa1\xc4\x8dina sprejela poseben zakon o Svetu, s katerim mu je podelila tudi posebne zakonske pristojnosti za obravnavo posameznih primerov. S temi pristojnostmi je dobil Svet dostop do vseh informacij dr\xc5\xbeavnih organov, ki jih imajo danes tudi varuhi \xc4\x8dlovekovih pravic. Zakon je tudi dolo\xc4\x8dal, da se predsednik Sveta ter \xc4\x8dlani, ki jih on predlaga, volijo v skup\xc5\xa1\xc4\x8dini. S sprejetjem tega zakona je Svet postal neodvisna institucija in se je iz prostorov Socialisti\xc4\x8dne zveze preselil v prostore skup\xc5\xa1\xc4\x8dine. _NEWLINE_Od leta 1990 do konca leta 1994 je Svet dajal ve\xc4\x8dji poudarek obravnavi pobud posameznikov. Decembra leta 1993 je Dr\xc5\xbeavni zbor RS sprejel Zakon o varuhu \xc4\x8dlovekovih pravic, ki je dolo\xc4\x8dil pristojnosti Varuha in njegova pooblastila ter dal zakonsko podlago za ustanovitev te institucije. 29. septembra 1994 je bil tako na predlog predsednika republike Dr\xc5\xbeavni zbor Republike Slovenije za prvega varuha \xc4\x8dlovekovih pravic izvoljen Ivan Bizjak. Po izvolitvi je varuh predlagal dr\xc5\xbeavnemu zboru imenovanje \xc5\xa1tirih namestnikov, vendar je dr\xc5\xbeavni zbor na seji 8. decembra 1994 imenoval le tri. Za namestnike varuha so bili imenovani: Ale\xc5\xa1 Butala, France Jamnik in Jernej Rov\xc5\xa1ek. Namestniki imajo na podro\xc4\x8djih, za katera so pristojni, vsa pooblastila, ki jih zakon daje varuhu.\n_START_SECTION_\nSlovenski varuh \xc4\x8dlovekovih pravic\n_START_PARAGRAPH_\nVaruh \xc4\x8dlovekovih pravic je uradno za\xc4\x8del delati 1. januarja 1995, s tem dnem pa je prenehal delovati Svet za varstvo \xc4\x8dlovekovih pravic in temeljnih svobo\xc5\xa1\xc4\x8din. Takrat je tudi prenehal veljati zakon o Svetu za varstvo \xc4\x8dlovekovih pravic in temeljnih svobo\xc5\xa1\xc4\x8din, Varuh pa je skladno z zakonom prevzel od Sveta arhiv in zadeve, ki jih je do tedaj prejel in re\xc5\xa1eval on._NEWLINE_Varuh \xc4\x8dlovekovih pravic v Sloveniji raziskuje in sodeluje pri razre\xc5\xa1itvi stanja povsod, kjer so kr\xc5\xa1ene \xc4\x8dlovekove pravice. O tem, kako zavarovati svoje pravice, seznanja javnost in pripravlja bilten varuha \xc4\x8dlovekovih pravic. O kr\xc5\xa1itvah pravic obve\xc5\xa1\xc4\x8da tudi dr\xc5\xbeavne organe in druge ustanove, po potrebi pa o huj\xc5\xa1ih kr\xc5\xa1itvah obve\xc5\xa1\xc4\x8da tudi mednarodno javnost.'